Beneficiile îndreptățirii prin credință

Scopul: Ca fiecare participant născut din nou să se bucure de beneficiile prezente și viitoare ale îndreptățirii prin credință

    Obiective:

* Să experimenteze pacea cu Dumnezeu
* Să experimenteze starea de har
* Să se bucure în necazuri
* Să fie convinși că vor fi mântuiți de mânia lui Dumnezeu prin viața lui Cristos
* Să se laude în Domnul în reconcilierea dată de Cristos

Intro

Seria Viața de victorie a creștinului

Ideea centrală:

Câți dintre noi ne regăsim în următoarea imagine: am cumpărat un dispozitiv, un calculator, un smartphone, și l-am folosit câteva luni, ani. Ne bucurăm de ele, ne mai enervăm cu ele, și la un moment dat, un prieten ne arată câteva trucuri pe care nu le știam încă, câteva facilități legate de aparat, și care ne fac viața mai ușoară. Nu e așa că pe lângă mulțumirea față de prietenul bine intenționat, experimentăm un sentiment de mirare și admirație și poate chiar ciudă. Cum am trăit atâția ani fără să știm că viața ne poate fi mai ușoară, cum am putut să folosim atât de puțin din ceea ce ne putea oferi aparatul nostru? Și aprecierea și bucuria noastră cresc pentru aparat și pentru cele ce le poate oferi.

Situația poate fi similară cu ceea ce Dumnezeu ne-a oferit prin credința în Cristos: îndreptățirea în fața Lui. Pot trece ani de viață de creștin, putem ființa bine și la un moment dat să observăm că puteam trăi mai ușor, ne puteam bucura de toate facilitățile vieții noi pe care ne-a dăruit-o Dumnezeu.

Vom reveni la imaginea aceasta.

Haideți să citim textul de astăzi din Romani 5:1-12

5

**Rezultatul îndreptățirii**  
1 De aceea, fiindcă am fost îndreptățiți prin credință, **avem pace** cu Dumnezeu prin Domnul nostru Isus Cristos,  
2 prin Care **am intrat**, prin credință, **în acest har**, în care **stăm**; și **ne lăudăm în nădejdea slavei** lui Dumnezeu.   
3 Dar nu numai atât, ci **ne bucurăm și în necazuri**, știind că necazul produce răbdare,  
4 răbdarea produce caracter matur, caracterul matur produce nădejde,  
5 iar nădejdea aceasta nu ne dezamăgește, întrucât dragostea lui Dumnezeu a fost turnată în inimile noastre prin Duhul Sfânt Care ne-a fost dat,  
6 pentru că, în timp ce noi eram neputincioși, Cristos a murit, la timpul potrivit, pentru cei neevlavioși.  
7 Foarte rar va muri cineva pentru un om drept, deși pentru un om bun poate că cineva ar îndrăzni să moară.  
8 Însă Dumnezeu Și-a dovedit dragostea față de noi prin faptul că, în timp ce noi eram păcătoși, Cristos a murit pentru noi.  
9 Deci, cu atât mai mult acum, când am fost îndreptățiți prin sângele Lui, **vom fi mântuiți** prin El de mânia lui Dumnezeu.  
10 Căci dacă, în timp ce eram dușmani, am fost împăcați cu Dumnezeu prin moartea Fiului Său, cu atât mai mult acum, fiind împăcați cu El, vom fi mântuiți prin viața Lui.  
11 Și nu doar atât, dar **ne și lăudăm în Dumnezeu prin Domnul nostru Isus Cristos**, prin Care am primit **împăcarea**. (reconcilierea)

Observație: Pavel trece în textul citit de la pronumele eu la pronumele plural noi, și aceasta nu este o observație lipsită de valoare.

În prima jumătate a capitolului 1: **eu** – mie nu mi-e rușine cu Evanghelia lui Cristos, în a doua jumătate, **ei** – Pavel descrise lumea imorală.

Al doilea capitol, **tu**, adresându-se moralizatorului, iar apoi iudeului religios. În Romani 3, revine la **ei**, vorbind despre întreaga lume aflată sub vinovăție. Iar apoi vorbește despre **ei**, cei ce cred și sunt astfel descendenți ai lui Avram, primul considerat drept datorită încrederii și fidelității față de Dumnezeu.

Brusc, la finalul capitolului 4, Pavel îl prezintă pe Avraam ca tată al **nostru**, al tuturor celor care credem ca el, și schimbă prenumele la noi, vorbind astfel despre noul popor al lui Dumnezeu, care nu mai e marcat de semne exterioare, ca circumcizia, respectarea unui cod de legi și precepte morale, ci de încrederea că îndreptățirea vine prin credința în Isus Cristos.

În prima jumătate a capitolului 5 Pavel folosește persoana întâi plural într-o serie de afirmații referitoare la consecințele îndreptățirii. Practic, Pavel descrie urmarea faptului că suntem considerați drepți prin singura cale oferită de Dumnezeu oamenilor: credința în Isus Cristos.

Care sunt aceste consecințe sau beneficii? Pe rând, așa cum sunt descrise de către apostol, ele sunt următoarele: Ca urmare a îndreptățirii făcute posibile prin credință, creștinii născuți din nou au pace cu Dumnezeu, se află în grația lui Dumnezeu, se laudă în speranța gloriei divine, se bucură chiar și în dificultăți, sunt siguri că vor fi mântuiți și se laudă cu reconcilierea făcută de Dumnezeu.

De aceea, fiindcă am fost îndreptățiți prin credință:

1. **Avem pace cu Dumnezeu**: 1 De aceea, fiindcă am fost îndreptățiți prin credință, **avem pace** cu Dumnezeu prin Domnul nostru Isus Cristos. Întrucât problema fundamentală a omului, așa cum a fost prezentată de Pavel în capitolele anterioare, este o relație ruptă și în continuă deteriorare cu Dumnezeu, era nevoie de o restaurare a păcii, o reconciliere între părțile aflate în conflict. Deoarece atunci când oamenii au ales rebeliunea, au intrat sub indignarea divină și au ajuns subiecții mâniei unui Dumnezeu perfect, Evanghelia aduce ca primă consecință a îmbrățișării ei, împăcarea, reconcilierea cu Dumnezeu: Isus a spus, Cine M-a văzut pe Mine, a văzut pe Tatăl, și cine îl urmează pe El se împacă cu Dumnezeu. Prin Isus e posibil ca atât păgânul fără nici un dumnezeu, cât și moralistul perfecționist și religiosul atotsuficient să fie readuși în brațele unui tată iubitor care Le-a ieșit înainte prin Fiul Său. Pacea e realizată pe cheltuiala Fiului: avem pace prin Domnul noustru, stăpânul nostru, Isus Hristos.
   1. 6 pentru că, în timp ce noi eram neputincioși, Cristos a murit, la timpul potrivit, pentru cei neevlavioși.  
      7 Foarte rar va muri cineva pentru un om drept, deși pentru un om bun poate că cineva ar îndrăzni să moară.  
      8 Însă Dumnezeu Și-a dovedit dragostea față de noi prin faptul că, în timp ce noi eram păcătoși, Cristos a murit pentru noi.
   2. Isus, Cel care se declară stăpânul, domnul, se dă ca preț de răscumpărare a celor cărora vrea să le ofere reconcilierea. Și a făcut aceasta pe când Îi eram dușmani, nu prieteni: 10 Căci dacă, în timp ce eram dușmani, am fost împăcați cu Dumnezeu prin moartea Fiului Său, cu atât mai mult acum, fiind împăcați cu El, vom fi mântuiți prin viața Lui.
   3. Această pace este definitivă și nu trebuie să ne îndoim de ea. Ne putem comporta ca Hiroo Onoda, ultimul soldat japonez care nu s-a predat în 1945, ci a continuat să se considere în război până în 1974, când propriul său comandant a călătorit în Filipine pentru a-i ordona încetarea serviciului. 29 de ani de pace irosiți, 30 de vieți pierdute, o viață în slujba unui război care în cea mai mare parte a acestei perioade nu a existat decât în mintea soldatului.
   4. Pe o scară de la 1 la 10: Simți că ai pace cu Dumnezeu? Cât de conectat te simți cu El? Ai fost împăcat cu Dumnezeu prin credință? Ai avut, ai experimentat vreodată pacea lui Dumnezeu?
   5. Analizează împreună cu Duhul Sfânt care sunt piedicile în calea experimentării păcii cu Dumnezeu? Scrie-le, adu-le Domnului!
2. **Suntem în grația lui Dumnezeu**. 1 De aceea, fiindcă am fost îndreptățiți prin credință, **avem pace** cu Dumnezeu prin Domnul nostru Isus Cristos,  
   2 prin Care **am intrat**, prin credință, **în acest har**, în care **stăm**; și **ne lăudăm în nădejdea slavei** lui Dumnezeu. Am intrat și suntem într-o stare de har. Ce este harul? **Pilda sclavului nemilos.** Matei 18:21-35. **Grație-grațiere**. Similar și totuși atât de diferit de situația politică națională, aici harul este mila celui care nu îți aplică pedeapsa pe care o meriți, dimpotrivă, te iartă definitiv și te eliberează pentru o viață nouă. Pe o notă pozitivă, har înseamnă să primești ceva de care ai nevoie, ceva ce îți dorești intens, dar pe care nici nu îl meriți, nici nu îl poți obține. Psalmistul: Salvarea sufletului lor este atât de scumpă, încât nu se va face niciodată. Max Lucado: Har este Dumnezeu chirurgul cardiolog care îți deschide coșul pieptului și îți înlocuiește inima otrăvită de mândrie și durere cu inima Lui.
   1. **Reflecție**: Pe o scară de la 1 la 10 indică măsura în care crezi că atitudinile, vorbirea sau comportamentul tău reflectă trăirea în har, în grația dumnezeiască.
   2. Invită pe Duhul Sfânt să îți arate situațiile în care, la fel ca robul nemilostiv, deși ai beneficiat de grație/grațiere, nu te-ai arătat iertător, dispus să arăți grație, ci mai degrabă ți-ai cerut drepturile.
   3. Ce crezi că te împiedică să stai în har?
3. **Ne lăudăm în speranța gloriei lui Dumnezeu**. și **ne lăudăm în nădejdea slavei** lui Dumnezeu. Speranța gloriei divine. Avem un statut cu care ne lăudăm. Noi cei care am fost lipsiți de gloria lui Dumnezeu, suntem readuși la aceasta prin credința în Cristos. Caracteristicile lui Dumnezeu încep să se vadă tot mai mult în noi. În vorbele lui Peter Kuzmici, ne asumăm chiar sarcina deloc ușoară de a spăla chipul lui Cristos pentru a putea fi mai vizibil pentru o lume care nu Îl vede, nu Îl cunoaște și caută salvarea în orice altceva decât în Singurul care o poate oferi. Suntem fii și fiice de Dumnezeu, suntem din nou prietenii lui Dumnezeu, ne bucurăm de gloria Sa, suntem transformați în atmosfera gloriei Sale, știm că atunci când se va arăta El, când va apărea din nou El, vom fi ca El. Citim Apocalipsa și înțelegem că istoria se îndreaptă spre acel punct al revelării strălucirii eterne a lui Dumnezeu.
   1. **Tit 2:13**, Să facem acest lucru în timp ce așteptăm să se întâmple ce sperăm noi în legătură cu acel moment în care se va revela gloria marelui nostru Dumnezeu și Salvator – Isus Cristos.
   2. **Coloseni 3:4**, Atunci când Cristos, care reprezintă viața voastră, Se va revela, veți veni și voi împreună cu El în glorie.
   3. **2 Tesaloniceni 1:10** Acest lucru se va întâmpla în aceeași „zi” în care Isus va veni să fie glorificat în sfinții Săi care au crezut. Și voi veți fi printre ei, pentru că ați crezut ce v-am spus noi (despre El).
   4. Cât de des mă laud? Cu ce mă laud? Cât de mândru sunt că știu încotro se îndreaptă istoria și viața mea și că îmi știu finalul glorios? Când m-am lăudat ultima oară cu aceasta? Ce mă împiedică să fac asta?
4. **Ne bucurăm chiar și în adversități.** 3 Dar nu numai atât, ci **ne bucurăm și în necazuri**, știind că necazul produce răbdare,  
   4 răbdarea produce caracter matur, caracterul matur produce nădejde,  
   5 iar nădejdea aceasta nu ne dezamăgește, întrucât dragostea lui Dumnezeu a fost turnată în inimile noastre prin Duhul Sfânt Care ne-a fost dat. Nu e vorba aici de orice fel de necaz, ci de necazul experimentat ca urmași ai lui Cristos, ca adversitate în umblarea cu El. Cristos a spus în cuvântarea Fericirilor: Sunteți fericiți atunci când oamenii vă persecută din cauza Mea.
   1. Din nou, ne bucurăm în adversități, pentru că știm care e finalul acestora, nu pentru că am suferi de mania persecuției. Ne place îndemnul psalmistului: Caută pacea și aleargă după ea, dar dacă e necesar să suferim datorită credinței nu ne dăm înapoi pentru că știm că suferința are un rol determinant în sfințirea noastră, producând caracter cristic.
   2. Întâmpin opoziție datorită lui Cristos? Pe o scară de la 1 la 10 cât de mare îmi este bucuria în mijlocul adversităților? Ce mă împiedică să mă bucur? Convingerile, experiențe din trecut sau sentimentele? Care sunt sursele bucuriei mele? Cum mă ajută Cuvântul lui Dumnezeu și promisiunile Sale?
5. **Vom fi mântuiți.** în timp ce noi eram neputincioși, Cristos a murit, la timpul potrivit, pentru cei neevlavioși.  
   7 Foarte rar va muri cineva pentru un om drept, deși pentru un om bun poate că cineva ar îndrăzni să moară.  
   8 Însă Dumnezeu Și-a dovedit dragostea față de noi prin faptul că, în timp ce noi eram păcătoși, Cristos a murit pentru noi.  
   9 Deci, cu atât mai mult acum, când am fost îndreptățiți prin sângele Lui, **vom fi mântuiți prin El de mânia lui Dumnezeu.**

10 Căci dacă, în timp ce eram dușmani, am fost împăcați cu Dumnezeu prin moartea Fiului Său, cu atât mai mult acum, fiind împăcați cu El, **vom fi mântuiți prin viața Lui**. Dacă mântuirea este justificare, sfințire și glorificare, mântuirea nu se oprește la momentul în care ne-am decis să Îl urmăm pe Isus, ci continuă și va fi făcută perfectă în momentul glorios în care vom trece de mânia finală a lui Dumnezeu și ne vom bucura deplin de viața lui Cristos.

1. **Ne lăudăm în Dumnezeu prin Cristos pentru reconciliere.** 11 Și nu doar atât, dar **ne și lăudăm în Dumnezeu prin Domnul nostru Isus Cristos**, prin Care am primit **împăcarea**. (reconcilierea) Lauda are de-a face cu Dumnezeu, cu Cristos, cu reconcilierea oferită.
   1. Cât de mult mă laud cu Dumnezeu și cu oferta sa de reconciliere făcută în Cristos? Ce mă împiedică să extind oferta reconcilierii și altor oameni?

Pacea cu Dumnezeu, trăirea în grație, speranța gloriei divine, mântuirea definitivă și lauda în reconcilierea oferită de Dumnezeu prin Cristos, sunt câteva dintre efectele îndreptățirii prin credință prin Isus Cristos în viața fiecărui creștin. Ele sunt asigurate, ele sunt oferite la pachet și nu trebuie căutate unul după altul, însă există piedici în calea trăirii lor plenare și vă invit la introspecție în cele ce urmează, mai ales că urmează să dăm curs invitației Domnului la masa Lui ca ucenici ai Săi.

Interacțiune:

* 1. Pe o scară de la 1 la 10: Simți că ai pace cu Dumnezeu? Cât de conectat te simți cu El? Analizează împreună cu Duhul Sfânt care sunt piedicile în calea experimentării păcii cu Dumnezeu? Scrie-le, adu-le Domnului!
  2. Pe o scară de la 1 la 10 indică măsura în care crezi că atitudinile, vorbirea sau comportamentul tău reflectă trăirea în har, în grația dumnezeiască.
  3. Invită pe Duhul Sfânt să îți arate situațiile în care, la fel ca robul nemilostiv, deși ai beneficiat de grație/grațiere, nu te-ai arătat iertător, dispus să arăți grație, ci mai degrabă ți-ai cerut drepturile.
  4. Ce crezi că te împiedică să stai în har?
  5. Ne bucurăm în încercări?
  6. Suntem convinși că vom fi mântuiți – sfințiți și glorificați?
  7. Ne lăudăm cu reconcilierea?

1. Ce lipsește credinței ca să experimentez consecvent starea descrisă? Care ar fi piedicile? Cu ce ar trebui suplimentată/alimentată credința pentru a experimenta scenariul dorit?